
Conceptus  morbi. 


Nomine  convulsionum  sensu  latissimo  intelliguntur  spas- 
mi  clonici  seu  motus  convulsivi  i,  e,  contractio  muscu¬ 
lorum  morbosa  violenta  intercedente  brevi  relaxatione. 
Sub  convulsionibus  sensu  strictissimo ,  imprimis  dum  de 
illis  infantum  agitur  ,  plurimi  auctores  eclampsiam  sub- 
intelligunt  ,  dum  e  contrario  alii  iterum  differentiam 
inter  utrumque  morbum  stabiliunt,  adfirmantes,  in 
eclampsia  conscientiam  magis  obrui,  atque  interna  cor¬ 
ripi  organa.  Arduum  autem  esse  negotium  in  infantulis 
distinguere,  num  conscientia  superstes  sit,  nec  ne  ? 
cuique  facile  patebit,  qui  symptomatum  in  morbis  infan¬ 
tum  imbecillitatem  et  parcitatem  rite  fuerit  contempla¬ 
tus.  Hicce  convulsiones  infantum  pertractantur,  qua 
morbosa  involuntaria  et  velox  vicissitudo  inter  contrac¬ 
tionem  ex  expansionem  musculorum  voluntariorum.  Hoc 
sensu  convulsiones  Germanis  Fraisen,  Gichter,  der 
Jammer ,  der  schlagende  Jammer  audiunt. 

Diagnosis. 

Convulsionibus  plerisque  in  casibus  definiti  sunt 
prodromi,  rarius  prorumpunt  ipsae,  Prodromi  sunt  se- 

quentes:  Infantes  anguntur  inquietudine,  modo  huc  mo¬ 
do  illuc  sese  jactitant,  solito  crebrius  illacrymantur , 
apprehendunt  avide  et  postmodum  subito  mammam  ge¬ 
mentes  vociferantesque  remittunt. 

Post  aucta  paulatim  haec  phaenomena  prima  con¬ 
vulsionum  ipsarum  signa  intrant :  sive  fugit  omnis  ae¬ 
gros  pauperculos  somnus,  sive  qui  conceditur,  «jquiete 
omni  privatur,  semiclausisve,  distortis  aut  rotatis  ocu¬ 
lis  peragitur  5  faciei  musculi  tremunt,  ad  subrisum  di¬ 
stenduntur  5  aegri  expergefiunt  postea  extemplo  cum 
clamore  subitaneo  j  lineamentis  oris  angorem  pavorem¬ 
que  designantibus ,  crebro  faciei  colore  variante  ,  stri¬ 
dentibus  dentibus,  anxie  absolvi  solito  respirio.  Cres¬ 
cunt,  ni  forte  causae  occasionales  expediantur,  phae¬ 
nomena  numero  et  intensitate,  adparent  oscitationes,  pan- 
diculationes ,  nictitatio  palpebrarum,  vehemens  bulbo¬ 
rum  rotatio,  linguae,  artuum  tremores,  trunci  con¬ 
cussiones.  Insultu  diutius  protracto  turgere  et  rubere 
facies,  os  spuma  obduci,  corpus  aut  sudoribus  obtegi, 
aut  frigori  percelli  solent. 

Hos  inter  cruciatus  vel  nullam  aegri  edunt  vocem 
—  convulsiones  taciturnae  —  aut  clamorem  effundunt 
gemibundum,  penetrantem  —  Convulsiones  clamosae . 
Ad  summum  evectae  ejusmodi  convulsiones  gradum  aut 
ipso  sub  insultu  infantulos  necant,  aut,  pulsu  iterum 
reduci,  quieti  et  somno  restituto,  pedetentim  minuun¬ 
tur.  Ex  tali  vero  turba  insigni ,  repetita  adhuc  certius, 
infantes  tenelli  adspectum  faciei  collapsae  pallidaeque 
tristem  morosum,  nec  non  caeruleos  circa  lumina  cir¬ 
culos  reportabunt. 

Divisio. 

Convulsiones  quoad  originem  dispescuntur  in  sub¬ 
stantivas  seu  autonomas,  quae  per  se  morbum  ipsum  ef¬ 
ficiunt,  nulloque  alio  producuntur  —  et  in  derivatas, 
quae  propagines  sistunt  morbi  alius  et  omnium  frequen¬ 
tissime  occurrunt.  Huc  pertinent  et  sympathicae,  meta¬ 
staticae  et  traumaticae*.  Quoad  typum  distinguimus  at- 
typicas,  quae  indeterminatis  intervallis  recrudescunt  et 
typicas,  quae  definito  tempore  recurrunt.  Quoad  exten¬ 
sionem  adnotamus  locales  et  universales.  Ad  priores  re¬ 
ferimus  nictitationem  palpebrarum,  risum  sardonicum , 
stridorem  et  strepitum  dentium,  tremorem  localem,  sub- 
sultum  tendinum. 

Juxta  characterem  dividuntur  convulsiones  in  ta¬ 
les,  quae  e  viribus  s}^stematis  sensiferi  exaltatis  — 
sthenicae  —  dein  in  tales ,  quae  ex  iisdem  viribus  de¬ 
pressis —  asthenicae  — redundant,  et  demum  in  illas, 
quae  cum  viribus  suppressis  duntaxat  incedunt.  Cunctas 
etenim  convulsiones  qua  signa  debilitatis  praesentis  de¬ 
clarare  admodum  Brownianismum  redolet  5  jamjarn  exi¬ 
mius  lleil  et  characterem  hypersthenicum  ingenue  de¬ 
fendebat  ,  quem  revera  persaepe  in  infantibus  robustio¬ 
ribus,  bene  nutritis,  plethoricis  inveniendi  occasio  ex¬ 
hibetur,  si  in  illis  stimulus  quidam  positivus  actionem 
nervosam  irritans  e.  g*  sanguis  largiori  unda  ad  ence¬ 
phalon  adpulsus;  animi  turbae  excitantes  statum  con- 
vulsivum  sollicitaverint,  qui  insuper  notatur  pulsu  ple¬ 
niore  ,  duro ,  valido  et  methodo  antiphlogistica  et  deri- 
vatoria  subigitur.  Sed  obruitur  etiam  quandoque  et  prae¬ 
peditur  actio  nervorum  per  obstacula  mechanica  in  ce¬ 
rebrum ,  medullam  aut  plexus  nervorum,  nervosque 

singulos  infense  agentia  ,  quibus  vero  remotis  actio  vi¬ 
tae  nervosae  incorrupta  atque  integra  emergit  5  exem¬ 
plo  sit  convulsio  e  sero  aut  sanguine  cerebrum  obruen¬ 
te.  Reticendum  tamen  non  est ,  frequentissime  charac¬ 
terem  asthenicum  minari,  qui  e  sensilitate  nimia,  sti¬ 
muli  impatientia  summa,  reactione  exigua  debili  mox 
exhaurienda  palam  fit»  Istiusmodi  convulsivi  motus  in¬ 
fantulos  tenellos,  exhaustos,  confectos  praveque  nutri¬ 
tos  lubentissime  eligunt ,  stimulisque  aut  subtilissimis 
alioquin  aut  defectu  consuetorum  et  necessariorum  pro¬ 
creantur.  Sunt  tamen  convulsiones,  quae  sub  manifeste 
opposito  statu  vitae  nerveae  pariter  intrant  e.  g.  tremor, 
qui  aeque  ex  irritatione  per  spirituosa  remedia,  hyper- 
stheniae  faventia,  ac  e  summa  debilitate  scaturire 
animadvertitur. 


Aetiologia. 


Disponit  ad  hunc  morbum  teneritudo  quaedam  et 
receptivitas  eminens  systematis  nervosi,  quae  plerum¬ 
que  debilitati  jungitur,  ast  nullatenus  vinculo  neces¬ 
sario.  Hanc  receptivitatem  eximiam  systematis  nervei 
asthenia  nuptam ,  quae  Nevrasthenia  cum  erethismo 
apte  nuncupatur  produnt:  structura  corporis  tenera 
et  gracilis ,  fibra  muscularis  tenuis  absque  energia, 
ossa  tenuia,  minus  firma,  cutis  mollis,  nitide  alba, 
capilli  flavi,  pulsus  molles,  debiles,  frequentiores, 
animi  dotes  vividiores»  Hanc  vero  corporis  constitu¬ 
tionem  vel  a)  haereditariam  et  adnatam  vel  b)  acqui¬ 
sitam  esse  experientia  nos  luculenter  docet.  Ex  utero 
materno  jure  quodam  haereditario  secum  sumit  dispo¬ 
sitionem  hancce  infaustam  infans  generatus  parentibus, 

spasmis  multum  obnoxiis,  aut  editus  inatre  delicatuli 
admodum  mobilis  systematis  nervei  participe.  Haud 
raro  cunctae  a  certis  parentibus  progenitae  proles 
certa  properaodum  aetatis  periodo  convulsionibus,  quid 
imo  iisdem  quandoque  formis  tentari  cernuntur,  Adnata 
saepenumero  observatur  ad  spasmos  clonicos  dispo¬ 
sitio,  si  scilicet  intra  graviditatem  varia  animi  pathc- 
raata,  praecipue  deprimentia,  prava  vivendi  ratio, 
profluvia  morbosa  vel  aliae  aegritudines  matris  aut 
pressio  mechanica  in  foetu  normalem  cerebri  et  reliqui 
systematis  sensiferi  evolutionem  praepediunt.  Acqui¬ 
sita  dispositio  repetitur- ex  atmosphaera  humida  et  fri¬ 
gida  ,  eo  magis  adhuc  ex  humida  simulque  calida, 
educatione  absurda  delicatula,  molliori,  animi  inten¬ 
tione  praematura,  incremento  corporis  praecociori.  In¬ 
fantes  vix  partu  editi  prae  adultioribus ,  puellae  prae 
pueris,  infantes  evolutioni  physiologicae  modo  sub¬ 
jecti  prae  aliis  majorem  ad  morbos  convulsivos  dispo¬ 
sitionem  prae  se  ferunt.  Jam  Celsus  enimvero  docebat: 
„Omnis  pueritia  primum  circa  quadragesimum  diem, 
deinde  septimo  mense ,  tum  septimo  anno ,  postea 
circa  pubertatem  periclitatur.  “ 

Dispositio  vero,  quae  innititur  receptivitati  syste¬ 
matis  nervei  exaltatae  cum  vi  vitali  adaucta,  hyper- 
sthenia  nervosa  recentiorum ,  sese  manifestat  per 
musculos  firmiores,  ossa  robustiora,  sensuum  aciem, 
phantasiam  vividam,  pulsus  velociores,  plenos,  fortes, 
reproductionem  validiorem.  Quodsi  haec  systematis 
nervosi  indoles  convulsiones  procreaverit,  pervigilium, 
in  adultioribus  delirium  vivax,  oculi  micantes,  ad- 
spectus  minax,  turgor  vitalis  morbose  auctas  vix  de¬ 
ficiunt.  Hic  status  pyrexiis  inflammatoriis,  quas  topica 
phlogosis  aut  symphoresis  cujusdam  nervis  vel  sum¬ 
mopere  sensilis  organi  comitatur,  uti  cerebri,  medullae 

spinalis 5  diaphragmatis,  ventriculi,  aut  febribus  exan- 
thematicis  sub  eruptionis  opere  jungi  solet. 

Causae  morbum  tractatum  excitantes  facilioris 
conspectus  gratia  in  physicas  et  psychicas  subdividuntur. 

a)  Causis  nocivis  physicis  adnumerantur  iterum : 

1.  Peculiaris  aeris  atmosphaerici  constitutio,  prae- 
primis  talis,  sub  qua  humiditas  cum  aestu  majori  in¬ 
cedit,  caeterum  et  calor  et  frigus  excedens,  tempera¬ 
turae  vicissitudo  repentina;  huc  quoque  recenseas 
humiditatem  linteaminum  et  lectuli  ipsius. 

2.  Venena  omnis  generis,  sic  inter  narcotica 
opium,  semina  papaveris  contusa,  decoctum  capitum 
papaveris,  theriaca  infantulis  inepte  ad  quietem  con¬ 
ciliandam  saepe  in  perniciem  propinantur ;  fortuito 
etiam  usus  nucleorum  amygdalarum  amararum,  persi- 
corum  et  prunorum  vel  denique  doses  narcoticorum 
incongrue  a  medicantibus  ordinatae  convulsiones  toxi¬ 
cas  gignere  valent;  clysteres  subinde,  quibus  dosis 
inepta  opii  addita  fuit,  convellendis  infantulis  viam 
stravisse  visi  sunt.  Saepius  adhuc  venena  acria  in 
culpa  sunt,  uti:  Sublimatum,  antimonii  et  plumbi 
praeparata,  arsenicum,  aerugo,  lapis  infernalis,  carbonas 
et  murias  barytae ,  acida  concentrata ,  semina  saba- 
dillae,  gummigutta,  euphorbium,  aconitum,  cantharides 
etc. ;  dum  hae  substantiae  aut  casu,  aut  ex  permutatione, 
aut  ex  propinatione  sub  medicaminis  titulo  per  dosim 
tamen  inconvenientem  in  organismum  infantilem  agunt. 
Ad  venena  narcotico-acria  motus  convulsivos  creantia 
pertinent  inter  alia  multa  praeprimis  belladonna,  co¬ 
nium,  bryonia  alba,  anagallis  arvensis,  digitalis  pur¬ 
purea,  nux  vomica,  folia  tabaci,  fungi  venenati. 

I 

Venena  quoque  quorumdam  animalium  aut  esu  aut 
morsu  aut  ictu  nocentium  huc  referenda* 

3.  Nutrimenta  et  potulenta  quoad  nimiam  quanti¬ 
tatem  aut  qualitatem  aut  pravam  miscelam  peccantia* 
In  infantulis  aetate  minimis  lac  nutricis  nimis  pinque, 
nimis  vetustum  aut  peculiari  modo  animi  pathematibus 
vehementioribus,  erroribus  gravibus  diaeteticis  matris, 
alienatum,  corruptum,  lac  animalibus  petitum  morbo 
adfectis,  nimium  vetustis,  impurum  $  in  infantibus 
aetate  majoribus  pultes  farinaceae,  panis  vilioris  notae, 
fructus  horaei ,  cibi  farinacei  pingues ,  cibi  multis 
condimentis  onusti,  potulenta  spirituosa  hac  ratione 
perniciosam  vim  edunt. 

4.  Corpora  aliena ,  quae  influxum  nocivum  in 
organa  sensibiliora  nervis  copiosis  donata  exserunt, 
quae  iterum  vel  ab  extus  organismo  ingeruntur  vel 
intrinsecus  generantur.  Huc  pertinent:  Sordes  ga¬ 
stricae,  acida  et  vermes  in  primis  viis,  meconium  re¬ 
tentum,  faeces  duriores,  flatus  reclusi,  calculi  uri¬ 
nales  5  porro  corpora  alia  peregrina  diversis  corporis 
partibus  inhaerentia  e.  g.  frustula  ossium  fractorum 
mollioribus  partibus  intrusa,  acus  aliave  corpora  de- 
glutita  etc.  Porro  serum  aut  sanguis  aut  pus  in  cranii 
cavitate  collecta. 

5.  Laesiones  omnis  generis,  quae  aut  immediate 
aut  mediate  cerebrum,  medullam  aut  ramos  nervorum 
adficiunt.  Tales  ictu,  impulsu,  lapsu,  impressione 
ossium  cranii,  luxatione  vertebrarum,  fractura,  di¬ 
stensionibus,  commotionibus  contingere  solent.  Non¬ 
numquam  funiculi  umbilicalis  nimis  matura  in  neonatis 
deligatione  ut  eximius  Neumannus  adnotat,  convulsiones 
adducuntur. 

6.  Vitia  organica ?  uti  sunt:  exostoses,  structura 
ossium  cranii  abnormis,  incurvationes  vertebrarum 
substantiae  nerveae  indurationes ,  tumores  cystici, 
tubercula.  His  vitiis  cerebrum ,  medulla  spinalis ,  vel 
majores  nervorum  rami  opprimuntur,  distrahuntur  et 
contorquentur. 

7.  Stimulorum  consuetorum  aut  ad  vitam  susten¬ 
tandam  necessariorum  aut  defectus  aut  imminutio  nota¬ 
bilior  ,  uti  nutrimentorum  et  potulentorum ,  sanguinis 
ob  haemorrhagias,  succorum  inquilinorum  ob  diarrhoeas 
profusas,  materiae  organicae  solidae  ob  suppurationes 
largas ,  defectus  somni  recreantis  etc.  Hic  quoque 
metastases  exanthematum  atque  impetiginum  nec  non 
suppressiones  secretionum  et  excrelionum  consue¬ 
tarum  adduci  debent  5  tali  modo  sudores  suppressi, 
salivatio  aut  otorrhoeae  praecoci  manu  suppressa, 
scabies,  herpes  incaute  repulsae  vel  retrogradae. 

8.  Morbi  graviores  ingruentes  aut  jam  prae¬ 
sentes  $  eruptio  exanthematum  uti  variolarum,  mor¬ 
billorum,  rubeolarum ,  febres  gastricae,  catarrhales, 
nervosae.  Febri  intermittenti  convulsiones  duplici 
modo  necti  possunt  $  illam  nimirum  vel  comitantur, 
vel  et  febris  sub  schemate  convulsionum  apparet. 
Inflammationes  aut  statum  subinflammatorium  orga¬ 
norum  sensilium  nervis  ditissimorum  aut  cerebri, 
medullae,  meningum,  nervorum  ipsorum,  dysodon- 
tiasim  consuetim  motus  convulsivi  comitari  con¬ 
suescunt. 

6)  Causis  nocivis  psychicis  accensentur : 

1.  Sensuum  externorum  incitatio  excedens,  uti 
per  odoramenta  fortiora,  per  strepitus  sonosque  in¬ 
tensos. 

2+  Dolores  aliaeque  sensationes  ingratae.  Hinc 
oriuntur  convulsiones  sub  operationibus  chirurgicis 
dolorificis,  post  laesiones,  contusiones,  fracturas, 
sub  intertrigine  subinde  et  sinapismis  aut  vesican- 
tibus  cuti  sensili  applicatis,  ex  difficili  testiculorum 
descensu ,  otalgia ,  anuria. 

3.  Animi  adfqctus  sive  excitantes  sive  depri¬ 
mentes  praeprimis  ira,  terror,  pavor,  adspectus  in- 
fantum  aliorum  convulsorum. 

4.  Mentis  intentio  nimia,  viribus  non  consen¬ 
tanea. 

Officio  Causam  proximam  convulsionum  ad  amus¬ 
sim  enucleandi,  tironis  non  sufficient  vires,  cui  in  arte 
peritissimi  et  expertissimi  absque  eminente  quodam 
fructu  insudarunt.  Effantur  quidem,  sub  convulsionibus 
pugnam  quamdam  inter  expansionem  et  contractionem 
in  systemate  musculari  geri ,  ast  motus  ille  abnormis 
symptoma  duntaxat  morbi  est,  qui  ipse  profundius  in 
systemate  nervoso  residet.  Quanam  autem  proprie  ra¬ 
tione  qualitativa  hujus  systematis  vita  a  tramite  justo 
declinet,  ut  musculi  imperio  consueto  sese  subducant, 
talique  pacto  lex  vicissitudinis  aequabilis  inter  singula 
motus  momenta  nec  non  integer  singulos  motus  ipsos 
violetur  atque  tollatur  —  illud  assignare  haud  valebi¬ 
mus  ,  nisi  phantasiae  ludibria  pro  axiomatibus  vendere 
conemur. 


Duratio  et  terminationes. 

Insultus  nonnumquam  per  pauca  minuta  durat $ 
nonnunquam  per  quadrantem,  mediam  horam  et  ultra. 

Haud  raro  insultus  per  breve  quidem  tempus  infantes 
adoriuntur,  verum  tamen  saepius  recurrunt,  ita  ut 
morbus  ipse  decursum  chronicum  per  plures  menses 
observet.  Quo  acutior  decursus  eo  magis  transitorius 
suspicari  licet  5  quo  longius  morbus  decurrit,  eo  magis 
a  causis  permanentibus,  a  vitiis  organicis  convulsiones 
oriuntur  et  hac  ex  causa  sanitatem  relativam  minus 
adgrediuntur.  Sub  decursu  longiori  plures  convulsionum 
formae  occurrere  et  se  invicem  excipere  solent:  leviores 
plerumque  praecedunt,  graviores  pedetentim  irrepunt. 

Exitus  convulsionibus  triplex  patet,  vel  L  in 
sanitatem  vel  2.  in  alios  morbos  vel  3.  in  mortem. 

1.  In  sanationem  abeunt  duplici  via;  vel  a)  tum 
cito  et  immediate  tum  per  crisim  apertam ,  vel  6)  per 
lysim.  —  Causa  occasionali  e.  g.  vermibus  intestina¬ 
libus  remotis,  extemplo  quandoque  Convulsionibus  tinis 
imponitur.  Crisibus  judicari  animadvertuntur  quae  fe¬ 
brim  aliquam  aut  inflammationem  commitantur  aut  his 
sustentantur.  Lente  et  paulatim  in  sanitatem  abeunt,  si 
nervorum  turbae  successive  demum  componi  queunt  e.  g. 
illae  ex  animi  pathemate  ortae. 

2.  Transitus  in  alios  morbos  fit  iterum  triplici  via : 
d)  in  spasmos  tonicos,  uti  in  tetanum;  b )  in  paralyses 
et  pareses,  Cophosira,  amaurosim,  amblyopiam ,  ala- 
liam,  strabismum,  distorsiones  musculorum  faciei;  c) 
in  fatuitatem,  amnesiam,  amentiam. 

3.  Infausto  omine  terminantur  in  mortem  idque 
duplici  modo:  a)  immediate  per  paralysim,  exhausta 
penitus  vi  vitali  aut  per  apoplexiam  sub  congestionibus 
versus  cerebrum  validioribus ;  b )  mediate,  dum  in  alias 
morborum  formas  lethiferas  delabuntur. 

Prognosis. 

In  convulsionibus  infantum  praesagium  pronunciare 
arduum  et  anceps  est  negotium,  partim  cum  experientia 
constet,  infantes  per  integrum  subinde  annum  quavis 
fere  septimana  conquassari ,  nihilominus  tamen  sanitati 
iterum  reddi,  dum  naturae  vires ,  justum  regimen  arsque 
auxiliatrix  irreparabiles  organisationis  labes  arcebant  5 
partim  autem  proh  dolor!  saepius  nimium  confiteri  co¬ 
gimur,  vix  ullum  atrociorem  infantili  curriculo  magis 
terribilem  inveniri  hostem  ac  illos  ipsos  motus  convul- 
sivos,  qui  cum  vix  adorti  essent  tenellum,  confestim 
saepius  et  inopinate  trucidant.  — -  Quae  tamen  ad  pro- 
gnosim  quadamtenus  firmiorem  construendam  medico 
suppeditantur  momenta  dilucidantia  atque  determinantia, 
haec  circiter  essent. 

1.  Causae  producentes»  Si  ullum  momentum  me¬ 
dici  circa  aegri  futuram  sortem  effatum  dirigere  ac  con¬ 
firmare  valet,  illud  absque  dubio  in  causa  procatarctica 
quaerendum  erit,  quae  si  erui  atque  amoveri  potest, 
laetiorem  statim ,  sin  minus,  infaustam  et  tristem  reddit 
prognosim.  —  Ita  minus  periculosas  accenseas  illas 
convulsiones  ,  quae  ex  ingestis  pravis ,  et  helminthis , 
ex  acidis  primarum  viarum  propullularunt ,  aut  quae 
penitus  cessare  vel  mitescere  saltem  solent,  quam 
primum  noxas  istas -eliminaveris ;  itidem  minus  pericu¬ 
losas  autumes  illas,  quae  eruptionem  exanthematum 
annuntiant,  et  quae  refrigerio  admisso  ortae  sunt,  quo¬ 
niam  illae,  exanthemate  vigoris  stadium  adepto ,  hae 
cutis  functione  restituta  solvi  consuescant.  Terrent 
autem  convulsivi  motus  dentitioni  difficili  accedentes , 
quum  vita  ob  minantem  apoplexiam  magnopere  periculo 

obsideatur  •  terrent  porro  magis  adhuc  e  formatis  jam- 
jam  extravasatis  in  encephalo  procedentes.  In  summo 
quoque  periculo  versatur  vita,  si  alienationes  massae 
organicae  cerebri,  medullae  spinalis  aut  regionum  pro¬ 
ximarum  ,  si  laesiones  ibidem  aut  nervis  illatae ,  si 
cerebri  inflammatio  aut  commotio ,  si  profluvium  humo¬ 
rum  majoris  momenti,  si  denique  suppressio  exanthe¬ 
matis  subitanea  convulsiones  procreaverint.  Febrim  in¬ 
termittentem  comitantur,  illam  mali  moris  esse  ar¬ 
guunt» 

2.  Decursus  et  symptomata.  Haec  momenta  in 
prognosi  statuenda  non  adeo  securum  largiuntur  ducem 
ac  causa  occasionalis;  nam  uti  supra  monui,  repetitae 
per  sat  longum  tempus  convulsiones  non  necessitatis 
lege  infantulos  conficiunt,  dum  e  contrario  invasio 
prima,  eaque  levioris  gradus  frequenter  citam  necem 
adduxisse  animadvertebatur.  Omni  tamen  valore  pro¬ 
gnostico  haec  momenta  destituta  esse  ,  nequis  credat, 
et  generatim  effari  licet,  invasiones  breviores  atque 
rariores  non  tantopere  esse  timendas,  ac  diuturnas  bre¬ 
vique  in  intervallo  sese  excipientes.  —  Symptomata 
quod  attinet,  spasmos  infantum  oculis  apertis  et  in¬ 
gruente  mox  sudore  viscido  frigidoque,  invita  alvi 
depositione  junctos  longe  periculosissimos  esse  constat 

3.  Aetas  et  constitutio.  Consuetim  periculum  eo 
intensius ,  quo  brevius  a  nativitate  abest  infantulus , 
constitutio  minus  quam  primo  intuitu  credas,  hic  ce  lo¬ 
corum  determinat ,  non  infrequens  etenim  est  animad¬ 
vertendi  occasio ,  pusillos,  admodum  debiles ,  teneros 
levissimis  causis  violentissime  convelli  atque  exstinqui, 
alios  ejusdem  habitus  mirum  in  modum  diutius  spasmis 
vexari,  quin  sanitatis  restitutio  impediatur.  Quanto 

ex  altera  parte  numero  infantes  robustiores ;  succipleni 
primo  jamjam  recentique  insultui  succumbunt. 

4.  Extensio.  Locales  et  ad  parvam  plagam  re¬ 
strictae  in  genere  minori  periculo  stipari  solent  ac 
supra  regiones  amplas  extensae  aut  corpus  integrum 
conquassantes. 


Therapia. 

Summi  momenti  esse  videtur  curam  sub  paro- 
xismo  et  extra  paroxismum  distinguere. 

A.  Cura  sub  paroxismo. 

Aeger  quibusvis  vestimentis  exutus,  relaxatis  aut 
repositis  fasciis  deligatoriis  arctantibus  quantocyus  ca¬ 
pite  subrecto  reportetur  in  lectum  latum  ,  molliorem  , 
ne  ex  illo  delabatur  aut  concussus  laedatur.  Convulsa 
fortuito  simul  lingua  a  morsu  defendatur  spleniola 
lintei  convoluta  aut  corio  quidpiam  crassiori  aut  Jingno 
subereo  inter  dentes  insertis.  Mos,  aegrum  firma  manu 
detinendi  qua  insulsus  et  nocivus  omittatur.  Aeris  pu¬ 
ritas  per  quantum  fieri  potest,  conservetur,  odoramenta 
fortiora  vitentur,  qua  de  re  etiam  adstantes  superflui 
foras  mittantur,  quorum  praesentia  aeger  alioquin  an¬ 
geretur.  Impedita  sub  paroxismo  ut  plurimum  deglu¬ 
titio  remedia  interna  non  admittit.  Externe  sufficiat 
acetum  vini  naribus  admovere ,  tempora  frontemque 
lavare,  faciem  repetitis  vicibus  aqua  adspergere.  Con¬ 
demnandus  vero  generatim  mos ,  labia  infantis  odora¬ 
mentis  volatilibus  illiniendi,  ut  quibus  vomitus  aut 

sternutatio  violenta  aut  in  plethoricis  apoplexia  san¬ 
guinea  cieri  posset.  —  In  convulsionibus ,  e  debilitate 
universali ,  exhausta  systematis  nervosi  efficacia  sca¬ 
turientibus,  acetum  aromaticum,  qua  odoramentum, 
balnea  universalia  tepida,  herbis  aromaticis  imbuta, 
clysteres  ex  infuso  flor,  chamomillae,  valerianae  cum 
assa  foetida  aliisque  hujusmodi  usurpare  licet.  — 
Quodsi  autem  convulsiones  ortum  ex  encephalosym- 
phoresi  prodant,  illave  incedant,  derivantibus  quam 
maxime  confidendum  $  opponantur  fermentum  panis  vel 
sinapismi  ad  extremitates  inferiores,  injiciantur  ene- 
mata  ex  aqua  saccharo  remixta,  oxymelle  simplici, 
pauxillo  aceti  aut  salis  culinarls 5  propinetur,  si  fieri 
potest,  pediluvium  e  decocto  seminum  sinapis,  e  cine¬ 
ribus,  sale  culinari  et  aquae  justa  quantitate  5  malo 
nimium  protracto,  alte  evecto ,  signisque  imminentis 
apoplexiae  nullatenus  a  sanguinis  evacuationibus  abhor¬ 
reat  medicus,  verum  quantocyus  hirudines  capiti  apponi 
et  postmodum  fomenta  frigida  super  haberi  curet. 


B.  Cura  extra  paroxismum. 

Infantum  convulsionibus  medenti  duplex  incumbit 
officium. 

/ 

1.  Ut  causam  excitantem  aut  morbum  suppositum 
eruat  atque  profliget.  Multis  sane  difficultatibus  hocce 
premitur  conamen ;  adeo  profunde  enim  haud  raro  de¬ 
litescit  malum  quoddam,  adeo  personatum  est,  aut  in¬ 
sufficientibus  aut  dubiis  proditur  signis ,  ut  solummodo 
arte  semiotica  egregia  instructus  secure  agere  valeat , 
nihilque  magis  hic  conducat,  ac  completae  anamneseos 
respectus.  —  Pro  variis  tunc  causis  sedulo  erutis,  di¬ 
versa  medendi  methodus  exercenda  erit ,  ut  nunc  eva- 

euans  ,  nunc  derivans,  nunc  antiphlogisticum  et  s.  p. 
correspondeat.  —  Abactis  vero  feliciter  causis,  aut  fu¬ 
gato  primario  morbo ,  in  plerisque  casibus  sua  sponte 
convulsiones  disparent,  viribus  tali  modo  vel  liberatis, 
vel  juste  moderatis.  —  Quodsi  autem  causa  inveniri  et 
tolli  morbusve  protopathicus  sanari  nequeat. 

2.  Agendum,  ut  morbosa  systematis  nervosi  re- 
ceptivitas  aut  cum  vi  fracta  aut  ea  alacriori  incedens 
compescatur.  Hic  demum  nobis  praesto  esse  debent 
remedia  illa ,  quae  experientia  in  plurimis  convulsio¬ 
num  casibus  qua  salutifera  probavit,  et  quae  sub  anti- 
spasmodicorum  nomine  collaudantur,  nervina  utpote 
stimulantia  ex  una ,  narcotica  ex  altera  parte ,  prouti 
vires  sensiferae  erigendae  aut  sopiendae  sunt.  Continuo 
sub  eorum  usu  gradus  et  character  morbi,  nec  non 
complicationes,  conditio  systematum  aliorum  respici 
debent. 


Medela  sub  causis  nocivis  physicis. 

Si  refrigeratio  convulsiones  produxerit,  cutis 
munus  laesum  pharmacis  diapnoicis  et  diaphoreticis 
cum  emollientibus,  externe  sinapismis,  pediluviis  aut 
balneis  universalibus  emollientibus  tepidis  restituere 
insistimus.  Calore  nimio  productae  solito  congestio¬ 
nibus  ad  organa  nobilia  quidquod  eorum  phlogosi 
uniuntur,  tumque  refrigerantium,  antiphlogisticorum 
usum  jubent. 

s 

Yenena  ingesta,  deglutita,  comesta  oleo,  butyro, 
aqua  saponacea,  lacte,  meile,  involvuntur,  mitigantur, 

corriguntur,  narcotica  imprimis  acidis  vegetabilibus 
subiguntur  ,  et  cuncta  demum  emeticis  eccoproticis  , 
clysteribusque  expelluntur  5  symptomata  congestionis 
aut  inflammationis  apparatu  antiphlogistico  pro  re  nata 
modificando  uti  jubent. 


Nutrimenta  et  potulenta  indigesta  in  tubo  alimen» 
tari  morantia  evacuantibus  opus  habent.  Emetici  usum 
dictant  adfectiones  in  ventriculo  prae  illis  intestinorum 
praedominantes,  evacuationum  sursum  productarum  et 
encephalq^-symphoreseos  notabilioris  absentia.  Plethora, 
congestiones  manifestae  ,  si  emesis  evitanda  non  est, 
hirudinum  adplicationem  praeviam  expostulant,  vomitus 
jamjam  praesens  aqua  tepida  porrecta  aut  titillatione 
palati  mollis  sustineri  potest,  Ipecacuanham  forma 
pulveris  ad  gr.  3 — 10  pro  dosi  aut  infusi  dosi  majori 
Iu 'jenter  sub  simultanea  diarrhoea  praeponimus. 

Tartarum  emeticum  autem  forma  solutionis  ad  gr. 
I — 2  aut  vini  stibiati  unciam  semis  ad  cochlearia  cof- 
feana  sumendam  praescribimus.  — -  Sub  signis  saburrae 
deorsum  turgescentis  ,  necessarius  evadit  purgantium 
selectus.  Correspondent  autem  infantili  organismo  sy- 
rupus  mannatus  aut  cichorei  cum  rheo ,  tinctura  rhei 
aquosa  ,  hydromel  infantum,  electuarium  lenitivum , 
clysteres  aperitivi.  Apprime  lac  nutricis  graviter  alie¬ 
natum  infantulo  porrectum  emetico  aut  purganti  quan- 
tocyus  eliminandum,  ipse  vero  ne  prius  uberi  iterum 
adponendus ,  donec  lac  residuum  ex  ubere  eductum 
fuerit,  aut  animi  turbae  complacatae,  Saepius  vel  nu¬ 
tricem  mutare ,  vel  infantem  artificiali  modo  nutrire 
oportet. 


Cruditas  acida  tollitur  sic  dictis  antacidis ,  absor¬ 
bentibus,  sapone  veneto,  magnesia  carbonica,  pulvere 

lapidum  cancrorum,  rheo  ejusque  syrupo,  carbonate 
lixivae  alcalino.  - —  Meconii  retenti  causa  porrigitur 
infantulo  convulso  laxans  conveniens  et  injiciantur 
clysmata  ex  aqua  tepida  cum  saccharo,  donec  faeces 
non  amplius  nigrescentem  manifestant  colorem.  — 
Helminthiasis  suis  signis  notis  dignoscenda,  remedia 
anthelminthica  expostulat,  toinque  talia,  quae  tono  in¬ 
testinorum  augendo  ulteriorem  vermium  regenerationem 
praepediunt.  —  Faeces  duriores  mechanico  modo  lae¬ 
dentes  purgantibus  et  clysteribus  accommodatis  elimi¬ 
namus.  Sub  flatulentiae  statu  aerem  reclusum  extermi¬ 
nare  ejusque  collectionem  morbosam  ulteriorem  impe¬ 
dire  debemus;  priorem  finem  attingimus  eccoprotieis, 
magnesia  carbonica,  tinctura  rhei  aquosa,  aqua  cha¬ 
momillae,  foeniculi,  anisi,  cinnamomi  simplicis;  ex¬ 
terne  fomentis  siccis  calefactis  abdomini  impositis , 
inunctionibus  aromaticis  similibusque  enematibus.  Diaeta 
simul  cum  hac  medela  conspiret ,  omnesque  potentiae 
avertantur ,  quae  colligendis  in  tubo  alimentari  flatibus 
ansam  largirentur.  Regenerationem  aeris  morbose  in¬ 
clusi  ut  arceamus ,  per  longius  tempus  cibos  potusque 
noxios  vetare,  frictionem  abdominis  levem  cum  panno 
vaporibus  aromaticis  imbuto ,  aut  inunctiones  aroma¬ 
ticas  suadere  oportet,  propinatis  simul  remediis  in¬ 
ternis  leniter  roborantibus.  —  Si  infans  per  calculos 
urinales  perque  dolores  his  creatos  convelleretur, 
stimulus  ille  inimicus  deleatur  aut  saltem  sopiatur. 
Adhibeantur  quamobretn  praesente  statu  inflammatorio 
depletiones  sanguinis  topicae  aut  pro  necessitate  uni¬ 
versales  ,  remedia  antiphlogistica ,  emollientia ,  oleosa 
mitia  vitatis  omnibus  salibus.  Sub  statu  mere  spastico 
oleosa  cum  lenibus  narcoticis  junguntur.  Tempore  in¬ 
tercalari  periclitari  licet  ?  calculos  operatione  chirur¬ 
gica  removere,  quod  cum  votis  non  fors  cedat,  remedia 
lithontriptica  sic  dicta  tentamus ,  hujus  generis  sunt 

sapo  medicinalis,  acidum  carbonicum,  sales  carbonici, 
adprime  carbonas  magnesiae,  aquae  minerales  alca- 
linae,  aliaque.  —  Corpora  aliena  e.  g»  cavo  narium, 
meatui  auditorio  intrusa,  in  faucibus  haerentia  debent 
illico  removeri,  deglutita  inimice  agentia ,  saltem  ob¬ 
tundi,  si  ejici  nequeant.  —  Quodsi  hydrocephalus 
internus  culpam  convulsionum  gerat,  medela  confestim 
contra  istum  dirigitur,  et  remedia,  quae  ratio  quam 
maxime  praestantia  vindicat,  calomel  videlicet  et  digi¬ 
talis,  externe  vero  unguentum  hydrargyri  cinereum, 
clysteres  derivantes,  et  in  chronica  potissimum  specie 
vesicantia  in  usum  recipiuntur»  —  Encephalopyosis  e 
praegressa  encephalitide  plerumque  artis  auxilio  illudit. 
Adparente  ad  radicem  nasi  pressione  continua,  vapores 
emollientes  naribus  attrahantur,  et  hoc  modo  fors  eva¬ 
cuatio  puris  ex  abscessu  per  nares  efficiatur»  Si  malum 
ex  inflammatione  traumatica  ortum  sumsisset ,  simulque 
sedes  abscessus  certe  assignari  queat,  quidam  medi¬ 
corum  trepanationem  ipsam  suadent,  qua  instituta  pus 
evacuaretur.  Pyorrhoeam  ex  auribus  naribusque  reme¬ 
diis  emollientibus  externis  sustinere  ej usque  disturba¬ 
tionem  quam  cautissime  arcere  oportet.  —  Apoplexia 
sanguinea  in  neonatis  sub  asphyxiae  plethoricae  forma 
hinc  inde  occurrens  5  alias  e  terrore  vehementi,  laesio¬ 
nibus  traumaticis ,  sat  raro  quidem  orta ,  consuetim 
convulsivis  motibus  stipatur»  Ex  neonati  asphyxiam 
plethoricam  offerentis  citissime  resecto  funiculo  umbili¬ 
cali  2 — $  cochlearia  cibaria  sanguinis  emittuntur, 
pectus  aqua  frigida  inspergitur,  frons,  tempora  nares¬ 
que  aceto  vini  illiniuntur,  clysmata  et  balnea  tepidula 
in  usum  vocantur.  Apoplexia  terrore  aut  congestionibus 
majoribus  producta,  sanguisugas,  fomenta  frigida,  ca¬ 
piti  imponenda,  clysmata  irritantia,  sinapismos  ad  ex¬ 
tremitates  inferiores,  interno  vero  usui  refrigerantia, 
eccoprotica  efflagitat, 

Convulsiones  ex  detractione  aut  imminutione  inci¬ 
tamentorum  aut  consuetorum  aut  necessariorum,  horum 
in  genere  restitutionem  deposcunt.  Infantibus  esurien¬ 
tibus  et  sitientibus  nutrimenta  et  potulenta  sufficientia 
procurentur,  quainobrem  in  specie  nutrices  lacte  par¬ 
ciori  praeditae  cum  aliis ,  quarum  mammae  humore 
hoc  altili  largo  refertae  sunt,  commutentur,  —  Hae¬ 
morrhagiae,  diarrhoeae,  suppurationes  profusae  con¬ 
venienti  methodo  sistantur.  —  Vigiliarum  protractarum 
causae,  quantum  fieri  potest,  removeantur.  Convulsio¬ 
nes  his  momentis  progenitae  viribus  systematis  nervosi 
delapsis  et  receptivitati  eximiae  superstructae  roboran¬ 
tia  cum  analepticis  juncta  requirunt ,  nisi  vires,  causis 
propulsatis,  et  stimulis  consuetis  aut  necessariis  re- 
stitus  superstitibusque  conservatis ,  sua  sponte  ad  nor¬ 
mam  regredi  cernantur*  In  metastasi  exanthematum 
ante  omnia  causam  repellere,  tunc  vero  exanthema 
ipsum  revocare  medico  incumbit.  Kemedia  hic  variant, 
pro  diversitate  potentiae  nocivae,  ut  ergo  mox  diapho¬ 
retica,  mox  evacuantia,  mox  demum  antiphlogistica 
propitia  sint,  efflorescentium  ipsam  revocare  conamur 
notis  alioquin  cutis  irritamentis.  Therapia  metastasium 
alicujus  impetiginis,  vix  a  priori  abludit,  illudque  solum 
adnotanduin,  remedia  hicce  non  esse  negligenda,  quae 
impetigini  alias  opponuntur  e.  g.  sulfur  retropulsa  sca¬ 
bie.  Si  excretiones  suppressae  spasmos  clonicos  posue¬ 
rint,  illae  ut  iterum  expediantur,  properamus,  illudque 
pro  casus  diversitate  modo  sudoriferis,  modo  irritamen¬ 
tis  dermatis,  modo  purgantibus  tentamus. 

Convulsiones ,  eruptionem  exanthematum  praece¬ 
dentes  charactere  inflammatorio  praesente  antiphlogisti¬ 
ca  postulant}  his  solis  non  obedientes  florum  Zinci  usum 
admittunt }  convulsionum  sub  decursu  exanthematum  ob¬ 
viorum  juxta  characterem  febris  ipsius  therapia  dirigitur. 

Febres gastricae, catarrhales  nervosae, convulsionibus  sti— 
patae,  pariter  sibi  alias  convenientem  deposcunt  thera¬ 
piam.  Si  autem  remedia  has  febres  debellantia  convul¬ 
sionibus  delendis  non  simul  penitus  paria  inveniuntur, 
derivatio  a  parte  maxime  irritata  ante  omnia  procuran¬ 
da,  ut  systematis  nervei  vitalitas  aut  incitata  aut  in  vi¬ 
gore  impedita  liberetur,  nisi  asthenia  vera  et  perfecta 
convulsiones  procreaverit.  Proficiunt  quamobrem  alvi- 
ductiones  leves,  pediluvia  aut  balnea  universalia  medi¬ 
camenta  emollientia,  mucilaginosa,  flores  zinci:  Cam- 
phora  autem,  moschus  aliaque  hujuscemodi  solummodo 
debilitati  verae  conveniunt.  Febri  intermittenti  convul¬ 
sionibus  larvatae  curam  specificam  opponere  debemus , 
pro  discrimine  casus  singularis,  pro  majori  minorique 
periculo  aut  statim  chinae  praeparatis,  aut  praemissis 
antea  emeticis,  purgantibus  et  solventibus  malum  sup¬ 
primere  adnitimur.  Inflammationes  aut  irritationes  orga¬ 
norum  sensiferorum  aut  nervis  ditissimorum ,  quae  fere 
semper  convulsiones  qua  comites  secum  ducunt  in  in¬ 
fantibus  juxta  gradum  sedem  et  complicationes  modifi¬ 
candam  curam  antiphlogisticam  necessariam  reddunt. 
Dentitio  difficilis,  convulsiones  nonnunquam  generans, 
gingivae  et  systematis  sanguiferi  exagitatione  insignita, 
refrigerantium  quidquam  emollientium  purgantium  anti- 
phlogisticorum ,  nisi  diarrhoea  jam  praesto  sit ,  hirudi¬ 
num  et  lenientium  topicorum  adplicationem  deposcit. 


Medela  sub  causis  nocivis  psychicis. 

Si  animi  pathemata  causam  convulsionum  sistant, 
omnia  procul  removere  studemus,  quae  malo  sustinen¬ 
do  augendoque  paria  essent.  Caeterum  regimen  thera- 

pe  uti  cum  dependet  ab  indole  adfectionum  et  statu  virium. 
Congestiones  versus  encephalon  remediis  saepius  jam 
recensitis  restringimus.  Phaenomena  Nevroseos  genui¬ 
nae  nullis  stipatae  congestionibus  aliisque  adfectionibus 
remedia  serius  adducenda,  dum  de  cura  convulsionum 
ipsarum  per  se  spectatarum  verba  sum  facturus,  sibi 
vindicant. 

Motus  convulsivi  ex  nimia  mentis  intentione  ante 
omnia  remotionem  aut  saltem  imminutionem  laborum  men¬ 
talium  phantasiae  vero  moderationem  necessariam  fa¬ 
ciunt  5  caeterum  si  congestiones  emineant,  therapiae  prius 
propositae  subjiciantur. 

Expositis  hucusque  methodis,  quas  adhibere  debet 
medicus  in  convulsionum  infantilium  therapia ,  ut  cau¬ 
sam  excitantem  aut  morbum  primarium  parentem  profli¬ 
get,  alterum  officium  pertractare  accedo. 


Cura  convulsionum  ipsarum. 


Convulsionum  charactere  remediorum  usus  deter¬ 
minabitur. 

Sensibilitas  adaucta  cum  viribus  systematis  nervo¬ 
si  ultra  normam  exaltatis  ,  quem  statum  angiosthenia 
comitari  solet,  medicamina  deposcit,  quae  antagonisti- 
ca  systematis  gangliaris,  aut  nervorum  cutaneorum  ir¬ 
ritatione  exaltatum  organi  sensiferi  principalis  statum 
deprimere  valent,  taliqne  modo  derivando  prosunt  $  cae- 
teroquin  emollientia  et  oleosa  non  sunt  negligenda.  Spe- 
ciatim  nuncupari  merentur :  Ipecacuanha  dosi  refracta 

flores  zinci  parca  manu,  ne  vomitum  cieant,  propinati, 
infantibus  nempe  tenellis  A —  4  g**.  pro  dosi  omni  bi- 
horio  repetenda.  Lubenter  Mercurius  dulcis ,  quem  cel. 
Golis  in  spasmis  infantum  plerumque  caeteris  antepo¬ 
suit  remediis,  quemque  alii  medici,  imprimis  autem 
Clark  e  summopere  hic  praedicant,  cum  floribus  zinci 
jungitur.  Zincum  hydrocyanicum  magis  adultioribus  ac¬ 
commodatum  ;  Murias  cupri  ammoniacalis  dosi  4gr-seil~ 
sim  augenda,  optime  mane  et  vespere  post  nutrimentum 
quoddam  parcum  sumendus  tenerioribus  infantibus  rarius 
exhibetur.  Externe  clysmata  aperitiva,  vel  pro  circum¬ 
stantiis  leviter  irritantia  ,  cum  saccharo,  sale  culinari, 
sapone  etc.  ;  balnea  sive  simplicia  sive  addito  sapone, 
lixivio  vulgari,  sinapi;  cutem  irritantia,  sinapismi,  in¬ 
unctiones  cum  unguento  Au  t  e  n  r  i  e  t  h  i  i  curam  admo¬ 
dum  promovent.  In  genere  remedia  derivantia  in-  et 
externa  in  convulsionibus  infantum  collaudanda. 

Sensilitas  adaucta  cum  viribus  depressis  pro  re 
nata  aut  narcotica  aut  stimulantia  expetit ,  prouti  sen- 
silitatem  justo  altiorem  temperare,  aut  vim  reagendi 
fractam  erigere  necesse  erit.  —  Inter  narcotica  imprimis 
hyoscyamus  infantili  organismo  correspondet ;  lubenter 
connubium  extracti  cum  pulvere  rad.  valerianae  ,  cum 
magnesia  carbonica,  cum  floribus  zinci  porrigimus  ad 
gr.  1  —  3  pro  die  forma  pulveris  aut  mixturae  aut 
clysteris.  Opium  cum  debita  cautela  et  recto  tempore 
propinatum  celebratissimum  sistit  remedium  antispas- 
modicum  praeprimis  in  casibus,  ubi  vomitus  nimius, 
diarrhoea  profusa,  dolores  vehementes  simul  terrent; 
illae  tamen  circumstantiae,  quod  opium  congestiones 
tacile  provocat,  quibus  alioquin  infantes  convulsi  fa¬ 
cile  tentantur,  quod  lubenter  alvum  obstipat,  frequen- 
tique  statui  infantum  saburrali  haud  convenit,  ejus 
largiorem  usum  quodammodo  limitant,  suntque  etiam 

inter  recentiores  quidam  auctorum  uti  J  o  r  g  et 
Meis  s ner ?  qui  opium  ex  ifaedicamentorum  infantibus 
porrigendorum  catalogo  exulandum  esse  adhortentur. 
Exhibetur  autem  de  opio  commodissime  syrupus  Dia- 
codii ,  tinctura  simplex  et  extractum  ;  externe  theriaca 
in  usu  frequenti  remanet.  Acidum  hydrocyanicum  et 
substantiae  illud  continentes,  uti  aqua  cerasorum  ni¬ 
grorum,  aqua  laurocerasi  etc.,  in  praxi  infantum  vix 
unquam  usurpantur,  quum  virtus  eorum  remediorum 
pamm  nimis  impetuosa  saepe  evadat  ,  partim  non  se¬ 
cure  determinanda  sit  praeparandique  modus  diversus 
actionis  discrimen  magnum  ponere  soleat.  —  Inter  sti¬ 
mulantia,  quae  facultatem  imprimis  reagendi  nervorum 
debilem  corroborent,  concitato  ut  plurimum  prius  sy¬ 
stemate  sanguifero,  justis  hinc  cautelis  ordinanda, 
conveniunt  praecipue  flores  chamomillae,  radix  Vale¬ 
rianae,  herba  melissae,  menthae,  folia  aurantiorum, 
semina  anisi,  foeniculi ,  quarum  plantarum  infusa  po¬ 
tissimum  et  aquae  destillatae  vehiculo  antispasmodi- 
corum  fortiorum  inserviunt  5  inter  efficaciora  assa  foe¬ 
tida  fforma  consuetim  clysteris)  5  castoreum  ad  gr. 
1  —  4  pro  die;  moschus  a  gr.  A  —  2  omni  hora  sub 
forma  pulveris,  in  mixtura  cum  apto  connubio.  — 
Aetheres  et  ammoniacalia  nimium  sanguinis  systema 
concitant,  ut  ergo  nonnisi  in  casibus  altiorem  debilitatis 
gradum  manifestantibus,  eligi  possint.  Mitissima  am- 
moniae  praeparata,  spiritus  nimirum  cornu  cervi  suc- 
cinatus  frequentiorem  tamen  adplicationem  inveniunt. 
Laudatur  denique  ab  auctoribus  lixiva  carbonica  ad  gr. 
10  — 15  in  aqua  aromatica  soluta,  et  simultaneus  bal¬ 
neorum  alcalinorum  usus.  Praeterea  et  hic  clysteres, 
balnea  et  irritamenta  cutis  saepius  memorata  aptum 
locum  inveniunt. 

Diaetam  determinat  character  convulsionum  ipsa¬ 
rum,  Adhucdum  vero  agentibus  causis  morbove  primitivo 

praesente,  vitae  regimen  ad  horum  momentorum  na¬ 
turam  modificatur.  In  genere  tamen  conveniunt  nutri¬ 
menta  facile  dirigenda ,  justo  ordine,  aetati  nunquam 
non  accommodanda,  aer  purus,  vestimenta  debite 
tuentia,  cubile  modice  calidum,  motus  corporis  modi¬ 
cus  et  lectus,  si  illis  detineatur,  omnem  refrigerationem 
defendens,  somnus  recreans,  tranquille  quantum  pos¬ 
sibile,  servandus,  sensuum  et  functionum  mentalium 
quies  serena  et  justa.  Excretionum  regularium  con¬ 
tinuus  respectus  est  habendus. 

Reconvalescentia ,  sequelas  a  convulsionibus  fors 
remissas,  pharmacis  et  nutrimentis  correspondentibus 
exstinguat. 

Theses  defendendae . 

1. 

Anatomia  pathologica  medicinae  forensi  plus  quam  pra- 
cticae  praestat* 


2. 

Peregrinatio  multorum  morborum  medela. 

3. 

Cibus  vegetabilis  longaevitati  magis  favet,  ac  animalis. 

rs  ; :  -  .• 

4. 

Nullum  existit  graviditatis  signum  infallibile. 

5. 

Existunt  morbi  pectoris  non  pauci  nec  stethoscopo  nec 
plessimetro  eruendi. 

6. 

Aqua  strumae  causam  et  remedium  sistit. 

7. 

Morbus  scrophulosus  nostro  aevo  frequentior  perperam 
vaccinationi  adscribitur. 

8. 

Acarus  scabiei  pro  effectu,  non  autem  causa  morbi  ha¬ 
bendus. 


9. 

Conducit  somnus  post  pastum. 

10. 

Summum  inter  genitalia  et  oculum  commercium  vitale. 


11. 

Strictura  urethrae  ad  impotentiam  virilem  ducit. 

12. 

Vinum  stimulat  et  roborat. 


i 


1 


l 


!  1  ■  ’ 

- 


\  • 


«v 

o 

•  O  N 


'  IV- 


- 

I  f&nm 


;  ■*> 


-• 


' 


. 


</':.* 


I 


,  ■ 


-r 

* 


'  ,  ,  .  r  S  '  '•  V.  .  :  'K 


•!  I 


„  1  • 

A%  ;  h  '  >!iYy  frft;  *•.;*•*  j  i  A?» 


'  •  ■ 


•\  / 


: ; 


.  r 


I  -  '■ 


> 

£ 


,  •  > 


c 


... 


S*7 


' 

.  J 

1 


V 


1  •  - 


■V  . 


\ 


